Пенчо Славейков
Безгрижен

chitanka.info

Сред грижите безгрижен аз живея.

По своя разум своя песен пея.

На други друг е пая —

не искам ни да зная!

Корите вий? Корете! Ази хваля,

и дигам туй, което други сваля.

Светът ще ме осъди —

та нека тъй да бъде!

Не ме милеят и не ги милея!

Дете на случай — в случаи живея.

На други друг е пая —

не искам и да зная!

Какъвто е живота го обичам;

днес е тръне, утре с рози се обкичам.

Светът ще ме осъди —

та нека тъй да бъде!

Кръв млада в млади жили не замръзва,

ум волята на немощните връзва.

На тях това е пая —

не искам да го зная!

Живей така и няма да пожалиш,

живот и свят самичък ще възхвалиш!

Светът че ще те съди?

Ба! Нека тъй да бъде!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.